આ સીક્વલનું એકમાત્ર સ્ટ્રૉન્ગ પાસું હોય તો એ છે સિનિયર અદાકારોની જાની પહચાની દમદાર ઍક્ટિંગ. નાના પાટેકર જેવા સશક્ત અભિનેતા જ્વલ્લે જ ફિલ્મોમાં આવે અને એ પણ આવી નબળી ફિલ્મોમાં વેડફાતા હોય એ જોઈને આપણું પા શેર લોહી બળી જાય. હા, ઍક્શન-દૃશ્યોમાં હવે તેમની ઉંમર વર્તાય છે. એ ઉપરાંત વિક્રમ ગોખલે, આશુતોષ રાણાની ઍક્ટિંગની એ કમાલ છે કે તેઓ માત્ર સામે જોઈને પણ ભયનો માહોલ સર્જી‍ શક્યા છે. આ સિવાય ફિલ્મમાં દિલીપ પ્રભાવળકર અને મોહન આગાશે જેવા કલાકારો ઘણા સમયે પડદા પર દેખાયા છે, પણ અફસોસ કે તેમના ભાગે ખાસ કશું નોંધપાત્ર કામ આવ્યું જ નથી. ગુલ પનાગને આ ફિલ્મ માટે પૉલિટિક્સમાંથી સમય મળી ગયો છે, પરંતુ તેની ઍક્ટિંગ કરતાં તેના ચહેરા પર લાગેલાં ગંદી ફ્રેમવાળાં ચશ્માં પર જ આપણું ધ્યાન ચોંટેલું રહે છે. હજી આ ફિલ્મમાં કલાકારોની ભીડમાં વધારો કરવા માટે ગોવિંદ નામદેવ અને રાજ ઝુત્શી પણ છે.